

 **Sibiu, 1 februarie 2022**

 **Informare de presă**

**Precizări ale SCJU Sibiu în urma întrunirii Consiliului Etic**

Ca urmare a solicitării managerului SCJU Sibiu, Dr. Daniel Chelcea, cu privire la analizarea de către Consiliul Etic al spitalului a cazului publicat pe o rețea de socializare, care conține o înregistrare audio a unei conversații telefonice purtată între un aparținător și un medic cardiolog al unității sanitare, vă aducem la cunoștință că, la data de 31.01.2022, Consiliul Etic s-a întrunit de urgență și a formulat următoarele constatări și concluzii:

* vocabularul folosit și tonul pe care s-a purtat conversația analizată **reprezintă o încălcare a principiilor morale și deontologice în relația aparținător - cadru medico-sanitar din cadrul spitalului, precum și nerespectarea demnității umane;**
* atitudinea medicului implicat în conversație este considerată drept **o abatere de la normele deontologice și o încălcare a regulamentului intern al spitalului, motiv pentru care** **se propune inițierea procedurii de cercetare disciplinară.**

**Urmare a propunerii Consiliului Etic managerul SCJU Sibiu a dispus începerea procedurii de cercetare disciplinară.**

Aceasta va fi demarată în cursul zilei de azi 01.02.2022, conform dispozițiilor și termenelor legale, *urmând ca în cadrul Comisiei de Etică, Deontologie Medicală și Disciplină a SCJU Sibiu să fie analizate documentele întocmite cu ocazia cercetării și propuse eventualele măsuri de sancționare.*

Consiliului Etic a mai formulat și următoarele propuneri, în vedere evitării unor astfel de situații:

* reinstruirea întregului personal cu privire la prevederile codurilor de etică și deontologie medicală;
* reinstruirea personalului medical cu privire la procedurile de comunicare cu aparținătorii;
* reinstruirea personalului cu privire la prevederile Regulamentului intern referitoare la drepturile și obligațiile salariaților;
* verificarea însușirii informațiilor și prevederilor materialelor asupra cărora au fost instruiți.

Vom reveni cu informați după finalizarea procedurii de cercetare disciplinară!

 **Dr. Daniel Chelcea Decebal Todăriță**

 **Manager Purtător de cuvânt**